b'\n_START_ARTICLE_\nCarl Schwensen Aaser\n_START_SECTION_\nLiv og virke\n_START_PARAGRAPH_\nAaser ble uteksamaminert med artium i 1908. Dyrl\xc3\xa6geeksamen tok han i 1913, ved \xc2\xabden kongelige veterin\xc3\xa6r- og landboh\xc3\xb8iskole\xc2\xbb i K\xc3\xb8benhavn. Han var assistent ved h\xc3\xb8yskolens serumlaboratorum i 1913 til 1914. Senere p\xc3\xa5 \xc3\xa5ret 1914 flyttet han til Oslo og ble assistent ved Veterin\xc3\xa6rinstituttet der. Han arbeidet seg opp og ble avdelingssjef ved instituttet i 1917._NEWLINE_Carl Schwensen Aaser tok den filosofiske doktorgrad (Dr. philos) ved Universitetet i Oslo i 1925, og ble bydyrlege i Oslo fra 1927. I arbeidet med videreutdanning dro Aaser p\xc3\xa5 stipendreise til K\xc3\xb8benhavn i 1919. I 1925 var han p\xc3\xa5 nytt i Danmark og i S\xc3\xb8r-Sverige, f\xc3\xb8r han i 1926 dro med pasteurlegatet til Frankrike. I 1928 gav Oslo kommune kommunalt stipendium til Aaser for ytterligere studier i Sverige og Danmark. P\xc3\xa5 sine studiereiser studerte Aaser hovedsakelig bakteriologi, munn- og klovsyke og n\xc3\xa6ringsmiddelhygiene._NEWLINE_Vinteren 1926\xe2\x80\x9327 var Aaser leder i kampen mot munn- og klovsyke i Aust-Agder fylke, og fra 1927 ble han medlem av det departementale arbeidsutvalg til humanisering av renslaktningen._NEWLINE_Fra 1938 til 1953 arbeidet han som Professor i kj\xc3\xb8tt- og melkehygiene og i veterin\xc3\xa6r rettsmedisin ved Norges veterin\xc3\xa6rh\xc3\xb8gskole. Deretter ble han pilotiveterin\xc3\xa6r og dosent i veterin\xc3\xa6r rettsmedisin ved Norges veterin\xc3\xa6rh\xc3\xb8gskole frem til 1959. I perioden 1950 til 1970 var Aaser fromann i foreningen til Dyrenes beskyttelse._NEWLINE_Aaser leverte flere veterin\xc3\xa6rvitenskapelige bidrag til Norsk veterin\xc3\xa6rtidsskrift. Han var ogs\xc3\xa5 initiativtaker til innsamlingsarbeidet til Norsk veterin\xc3\xa6rmedisinsk museum ved Norges veterin\xc3\xa6rh\xc3\xb8gskole. Museet ble opprettet i 1969 og bygger p\xc3\xa5 Carl Schwensen Aasers private samling.'